b'\n_START_ARTICLE_\nDurnarop\xc4\x97\n_START_SECTION_\nKilm\xc4\x97\n_START_PARAGRAPH_\nGenties r\xc5\xab\xc5\xa1ys savaime augo Amerikoje ir Azijoje. Kai kuri\xc5\xb3, dabar kosmopolitini\xc5\xb3 r\xc5\xab\xc5\xa1i\xc5\xb3, ypa\xc4\x8d paprastosios durnarop\xc4\x97s (Datura stramonium), kilm\xc4\x97 n\xc4\x97ra ai\xc5\xa1ki._NEWLINE_Anks\xc4\x8diau gen\xc4\x8diai Datura buvo priskiriami i\xc5\xa1 piet\xc5\xb3 Amerikos kil\xc4\x99 augalai, kurie dabar priskirti brugmansijos (Brugmansia) gen\xc4\x8diai. Jie da\xc5\xbenai neskiriami nuo durnarop\xc4\x97s ir taip pat vadinami.\n_START_SECTION_\nSavyb\xc4\x97s, taikomoji reik\xc5\xa1m\xc4\x97\n_START_PARAGRAPH_\nD\xc4\x96MESIO. Genties augalai labai nuodingi, visose dalyse turintys alkaloid\xc5\xb3. Pagrindinis ir svarbiausias randamas alkaloidas\xc2\xa0\xe2\x80\x93 skopolaminas. D\xc4\x97l narkotinio poveikio vartojami ritualuose. Poveikis labai pavojingas ir sunkiai valdomas._NEWLINE_Jie taip pat yra vaistiniai augalai. Vaistinei \xc5\xbealiavai skinami \xc5\xbeydin\xc4\x8dio augalo lapai (kartais renkamos ir prinokusios s\xc4\x97klos). Renkantysis turi d\xc4\x97v\xc4\x97ti pir\xc5\xa1tines, saugotis, kad augalo sul\xc4\x8di\xc5\xb3 nepatekt\xc5\xb3 \xc4\xaf akis, burn\xc4\x85. D\xc5\xbeiovinama pav\xc4\x97syje arba d\xc5\xbeiovykloje iki 50\xc2\xbaC temperat\xc5\xabroje. \xc5\xbdaliava tinka vartoti 2\xc2\xa0m. Durnaropi\xc5\xb3 lap\xc5\xb3 dedama \xc4\xaf prie\xc5\xa1astminius vaista\xc5\xbeoli\xc5\xb3 mi\xc5\xa1inius astmatin\xc4\x85 ir astmatol\xc4\xaf.'